CELEX: C2005/155/52
Language: el
Date: 2005-06-25 00:00:00
Title: Υπόθεση T-156/05: Προσφυγή της Δήμητρας Λαντζώνη κατά του Δικαστηρίου των Ευρωπαϊκών Κοινοτήτων που ασκήθηκε στις 18 Απριλίου 2005

25.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/27
            
         Προσφυγή της Δήμητρας Λαντζώνη κατά του Δικαστηρίου των Ευρωπαϊκών Κοινοτήτων που ασκήθηκε στις 18 Απριλίου 2005
   (Υπόθεση T-156/05)
   (2005/C 155/52)
   Γλώσσα διαδικασίας: η γαλλική
   Η Δήμητρα Λαντζώνη, κάτοικος Λουξεμβούργου, εκπροσωπούμενη από τη Michèle Bouché, δικηγόρο, άσκησε στις 18 Απριλίου 2005 ενώπιον του Πρωτοδικείου των Ευρωπαϊκών Κονοτήτων προσφυγή κατά του Δικαστηρίου των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               1.
            
            
               να ακυρώσει την απόφαση της αρμόδιας για τις διοικητικές ενστάσεις επιτροπής, της 8ης Μαρτίου 2005, καθόσον απορρίπτει τις δύο διοικητικές ενστάσεις της προσφεύγουσας, της 22ας Σεπτεμβρίου 2004, βάλλουσες, αντιστοίχως, κατά της χορηγήσεως σ' αυτήν των μορίων προαγωγής για το έτος 2002 και κατά της μη προαγωγής της κατά την περίοδο προαγωγών 2003·
            
         
               2.
            
            
               να καταδικάσει το καθού στα δικαστικά έξοδα.
            
         Λόγοι ακυρώσεως και κύρια επιχειρήματα
   Τον Νοέμβριο του 2003, η προσφεύγουσα, μόνιμη υπάλληλος του καθού, πληροφορήθηκε ότι δεν της είχε χορηγηθεί κανένα μόριο προαγωγής. Αμφισβήτησε την απόφαση αυτή, προβάλλοντας ότι, κατά τον χρόνο χορηγήσεως των μορίων προαγωγής, η έκθεση βαθμολογίας της δεν είχε καταστεί ακόμα οριστική. Κατόπιν της αμφισβητήσεως αυτής και της βελτιώσεως της βαθμολογίας της από τον δευτεροβάθμιο βαθμολογητή, ο ιεραρχικός προϊστάμενος της προσφεύγουσας επανεξέτασε την περίπτωσή της λαμβάνοντας υπόψη την οριστική βαθμολογία της, αλλά, και πάλι, αποφάσισε να μην της χορηγήσει μόρια προαγωγής για το 2002. Με την προσφυγή της, η προσφεύγουσα βάλλει κατά της τελευταίας αυτής αποφάσεως καθώς και κατά της αποφάσεως περί μη προαγωγής της κατά την περίοδο προαγωγών 2003.
   Προς στήριξη της προσφυγής της, η προσφεύγουσα επικαλείται πρόδηλη πλάνη εκτιμήσεως, στηριζόμενη στην ασυμφωνία μεταξύ της αποφάσεως περί μη χορηγήσεως μορίων προαγωγής και των κρίσεων και της βαθμολογίας που περιέχονται στην έκθεση βαθμολογίας της. Υποστηρίζει, επίσης, ότι το καθού συνέκρινε τα προσόντα της όχι με τα προσόντα του συνόλου των προαγωγίμων κατά την ίδια περίοδο υπαλλήλων του οργάνου, αλλά μόνον με των λοιπών υπαλλήλων της υπηρεσίας της, κατά παράβαση τόσο του άρθρου 45 του ΚΥΚ όσο και του σημείου 8 της αποφάσεως του Δικαστηρίου περί προαγωγών. Επικαλείται, εξάλλου, πλημμέλειες κατά τη σύνταξη της γνωμοδοτήσεως της επιτροπής προαγωγών, ήτοι μη τήρηση της αρχής της εκατέρωθεν ακροάσεως και προσβολή των δικαιωμάτων άμυνας.
   Όσον αφορά την αμφισβήτηση της αποφάσεως περί μη προαγωγής της, η προσφεύγουσα υποστηρίζει ότι η βαθμολογία της ουδόλως δικαιολογεί καθήλωση της σταδιοδρομίας της, ιδίως καθόσον οι αιτιάσεις που διατυπώνονται κατ' αυτής στις εκθέσεις βαθμολογίας της είναι ασαφείς και αναιτιολόγητες.